Иван Крилов
Вълк в кучкарник

Превод от руски: Александър Миланов, —

chitanka.info

Вълкът кошара дирил, но за изненада

в кучкарник през нощта попада.

Веднага се надига страшен вой.

Подушили, че тъй е близко негодяят,

връхлитат кучетата, стръвно лаят.

„Крадец! — крещят кучкарите. — Стой! Стой!“

Като в капан се хванал той,

кучкарникът за него пъкъл става —

един с тояга тича тук,

там с пушка — Друг.

„По-бързо огън!“ Носят огън. Същ хайдук,

Вълкът във ъгъла се спотаява,

потраква зъбите, настръхнал цял —

да би могло, тук всички би изял,

но вижда, че не стадо се задава,

а спипан е като крадец

и в миг престорен на светец,

решава нашият хитрец

да преговаря.

Започва той: „Приятели, защо е този шум?

Нима не съм ви древен сват и кум?

Дойдох при вас за мир: с взаимна вяра

да сложим край на старата вражда.

Не ще закачам вече вашите стада,

дори за тях бой с хищници ще поведа,

ако потрябва. Клетва давам,

че аз…“ — „Послушай — тук го спрял

ловец позастарял, —

ти сив си, драги мой, а аз съм посивял

и вълчият ви нрав добре познавам.

Надявам се, разбра,

че сключвам с вълците мира,

щом кожата им одера!“

Получил той, каквото заслужавал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.